钦定古今图书集成/明伦汇编/官常典/第084卷 > 上党刚肃王涣
## 钦定古今图书集成/明伦汇编/官常典/第084卷 > 上党刚肃王涣

按《北齐书》本传：“上党刚肃王涣，字敬寿，神武第七子
也。天姿雄杰，俶傥不群，虽在童幼，恒以将略自许。神
武壮而爱之，曰：‘此儿似我’。及长，力能扛鼎，材武绝伦，
每谓左右曰：‘人不可无学，但要不为博士耳’。故读书
颇知梗概，而不甚耽习。元象中，封平原郡公。文襄之
遇贼，涣年尚幼，在西学，闻宫中讙，惊曰：‘大兄必遭难
矣’。”弯弓而出。武定末，除冀州刺史。在州有美政。天保
初，封上党王，历中书令、尚书左仆射。与常山王演等
筑伐恶诸城，遂聚邺下轻薄，陵犯郡县，为法司所纠。
文宣戮其左右数人，涣亦被谴。六年，率众送梁王萧
明还江南，仍破东关，斩梁特进裴之横等，威名甚盛。
八年，录尚书事。初，术士言亡高者黑衣。由是自神武
后，每出行，不欲见沙门，为黑衣故也。是时文宣幸晋
阳，以所忌问左右曰：“何物最黑？”对曰：“莫过漆。”帝以涣
第七为当之，乃使厍真都督破六韩伯昇之邺征涣。
涣至紫陌桥，杀伯昇以逃，凭河而度，土人执以送帝。
铁笼盛之，与永安王浚同置地牢下。岁馀，与浚同见
杀，时年二十六。以其妃李氏配冯文洛，是帝家旧奴，
积劳位至刺史。帝令文洛等杀涣，故以其妻妻焉。至
乾明元年，收二王馀骨葬之，赠司空，谥曰刚肃。有敕
李氏还第。而文洛尚以故意，修饰诣李。李盛列左右，
引文洛立于阶下，数之曰：“遭难流离，以至大辱。志操
寡薄，不能自尽，幸蒙恩诏，得反藩闱。汝是谁家孰奴，
犹欲见侮。”于是杖之一百，流血洒地。涣无嫡子，庶长
子宝严，以《河清》二年袭爵，位终金紫光禄大夫、开府
仪同三司。